LT Europos Sąjungos oficialusis leidinys C 225/18

Pranešimas apie antidempingo priemonių, taikytinų granuliuoto politetrafluoretileno (PTFE) dervos, kurios kilmės šalys yra Kinijos Liaudies Respublika ir Rusija, importui, inicijavimą

(2004/C 225/06)

Komisija gavo skundą pagal Tarybos reglamento (EB) Nr. 384/96 (1) (toliau – pagrindinis reglamentas) 5 straipsnį, kuriame teigiama, kad granuliuoto politetrafluoretileno derva (PTFE), kurios kilmės šalys yra Kinijos Liaudies Respublika ir Rusija (toliau – atitinkamos šalys), importuojama dempingo kaina ir dėl to sukelia apčiuopiamą žalą Bendrijos pramonei.

1. Skundas

Tokį skundą 2004 m. liepos 26 d. gamintojų, atstovaujančių daugumai, šiuo atveju gaminančių daugiau nei 50 % visos Bendrijos granuliuoto politetrafluoretileno (PTFE) dervos, vardu pateikė CEFIC (toliau – ieškovas).

2. Produktas

Tariamai dempingo kaina parduodamas produktas yra pirminės formos granuliuoto politetrafluoretileno (PTFE) derva ir jos drėgnas ar sausas žaliavinis polimeras (reaktoriaus granulės) (toliau – atitinkamas produktas), kurio kilmės šalys yra Kinijos Liaudies Respublika ir Rusija, paprastai deklaruojamas KN kodu ex 3904 61 00. Šis KN kodas nurodomas tik informaciniais tikslais.

3. Kaltinimas dempingu

Rusijos kaltinimas dempingu grindžiamas normalios vertės, kuri nustatoma remiantis šalių vidaus kaina, palyginimu su atitinkamo produkto eksporto į Bendriją kainomis.

Remiantis pagrindinio reglamento 2 straipsnio 7 dalies nuostatomis, ieškovas nustatė normalią vertę Kinijos Liaudies Respublikai, remdamasis eksporto kaina iš rinkos ekonomikos šalies, kuri yra minima šio pranešimo 5 dalies 1 punkto d papunktyje. Kaltinimas dempingu grindžiamas normalios vertės, kuri nustatoma remiantis šalių vidaus kainomis, palyginimu su atitinkamo produkto eksporto kainomis, kuriomis jis parduodamas eksportui į Bendriją.

Atsižvelgiant į tai, apskaičiuotas dempingo skirtumas abiejų atitinkamų šalių atžvilgiu yra didelis.

4. Kaltinimas padarius žalą

Ieškovas pateikė įrodymų, kad individualiai ir apskritai atitinkamo produkto importas iš Kinijos Liaudies Respublikos ir Rusijos sudaro žymią Bendrijos rinkos dalį.

Teigiama, kad atitinkamo importuojamo produkto kiekiai ir kainos, be kitų padarinių, turėjo neigiamos įtakos Bendrijos pramonės turimai rinkos daliai, parduotiems kiekiams ir kainų lygiui, ir tai neigiamai paveikė visus Bendrijos veiklos rezultatus, finansinę ir užimtumo padėtį.

5. Procedūra

Pasikonsultavusi su Patariamuoju komitetu ir nustačiusi, kad Bendrijos pramonė pateikė skundą arba toks skundas buvo pateiktas jos vardu ir kad yra pakankamai įrodymų, pateisinančių procedūros inicijavimą, Komisija inicijuoja tyrimą pagal pagrindinio reglamento 5 straipsnį.

5.1. Dempingo ir žalos nustatymo procedūra

Tyrimo metu bus nustatyta, ar atitinkamas produktas, kurio kilmės šalys yra Kinijos Liaudies Respublika ir Rusija, yra parduodamas dempingo kaina, ir ar šis dempingas padarė žalos.

a) Atranka

Atsižvelgdama į iš tikrųjų didelį šiame procese dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti atrinkti pavyzdžius.

i) Eksportuotojų (gamintojų) atranka Kinijos Liaudies Respublikoje

Siekiant suteikti Komisijai galimybę nuspręsti, ar atranka yra būtina, o jei būtina, atrinkti pavyzdžius, visų eksportuotojų (gamintojų) arba jų vardu veikiančių atstovų prašoma pranešti apie save Komisijai ir per 6 dalies b punkto i papunktyje nustatytą laiką ir šio pranešimo 7 dalyje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefonas ir faksas ir (arba) telekso numeris ir asmuo ryšiams,

— visa atitinkamo produkto, parduoto eksportui į Bendriją, apyvarta vietine valiuta ir kiekiai tonomis nuo 2003 m. liepos 1 d. iki 2004 m. birželio 30 d.,

— visa atitinkamo produkto apyvarta vietine valiuta ir pardavimų kiekiai tonomis nuo 2003 m. liepos 1 d. iki 2004 m. birželio 30 d. vietinėje rinkoje,

— ar bendrovė ketina prašyti individualios ribos (2) (individualių ribų gali prašyti tik gamintojai),

— tiksli įmonės veikla atitinkamo produkto gamybos požiūriu,

— visų susijusių bendrovių (3), dalyvaujančių atitinkamo produkto gamyboje ir (arba) pardavime (eksportuojant ir (arba) parduodant vietinėje rinkoje), pavadinimai ir tiksli veikla,

— visa kita svarbi informacija, kuri padėtų Komisijai atrinkti pavyzdžius,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakyti į klausimyno klausimus ir priimti tyrimo vykdytojus vietoje.

Siekdama gauti informacijos, kuri, jos nuomone, yra reikalinga atrenkant eksportuotojų (gamintojų) pavyzdžius, Komisija papildomai kreipsis į eksportuojančios šalies valdžios institucijas ir visas žinomas eksportuotojų (gamintojų) asociacijas.

ii) Galutinė pavyzdžių atranka

Visos suinteresuotos šalys, kurios nori pateikti bet kokią svarbią informaciją apie pavyzdžių atranką, tai privalo padaryti per šio pranešimo 6 dalies b punkto ii papunktyje nustatytą laiką.

Komisija ketina atlikti galutinę pavyzdžių atranką pasikonsultavusi su atitinkamomis šalimis, kurios pareiškė norą dalyvauti atrankoje.

Atrinktos bendrovės privalo atsakyti į klausimyno klausimus per šio pranešimo 6 dalies b punkto iii papunktyje nustatytą laiką ir privalo bendradarbiauti vykstant tyrimui.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti savo išvadą atsižvelgdama į turimus faktus. Kaip nurodyta šio pranešimo 8 dalyje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynai

Siekdama gauti informacijos, kuri, jos nuomone, reikalinga tyrimui, Komisija išsiuntinės klausimyno klausimus Bendrijos pramonei ir visoms Bendrijos gamintojų asociacijoms, atrinktiems Kinijos Liaudies Respublikos ir Rusijos eksportuotojams (gamintojams), visoms eksportuotojų (gamintojų) asociacijoms, atrinktiems importuotojams, visoms prašyme įvardytoms importuotojų asociacijoms bei atitinkamos eksportuojančios šalies valdžios institucijoms.

i) Rusijos eksportuotojai (gamintojai) ir importuotojai

Visos suinteresuotos šalys turi nedelsdamos arba ne vėliau kaip per 6 dalies a punkto i papunktyje nustatytą laiką faksu susisiekti su Komisija ir išsiaiškinti, ar jos įrašytos prašyme ir, esant reikalui, paprašyti pateikti klausimyną, jei šio pranešimo 6 dalies a punkto ii papunktyje nurodytas laikas taikomas visoms suinteresuotoms šalims.

ii) Kinijos Liaudies Respublikos eksportuotojai (gamintojai), prašantys nustatyti individualią ribą

Individualią ribą prašantys nustatyti Kinijos Liaudies Respublikos eksportuotojai (gamintojai), atsižvelgdami į pagrindinio reglamento 17 straipsnio 3 dalį ir 9 straipsnio 6 dalį, per šio pranešimo 6 dalies a punkto ii papunktyje nustatytą laiką privalo pateikti užpildytą klausimyną. Dėl šios priežasties jie turi paprašyti pateikti klausimyną per šio pranešimo 6 dalies a punkto i papunktyje nurodytą laiką. Tiesa, tokios šalys turi žinoti, kad, taikant eksportuotojų (gamintojų) atranką, jei eksportuotojų (gamintojų) yra tiek daug, kad individualus nagrinėjimas būtų bereikalingai sunkus ir trukdytų laiku baigti tyrimą, Bendrija vis dėlto gali nuspręsti neskaičiuoti jiems individualios ribos.

c) Informacijos surinkimas ir išklausymas

Visos suinteresuotos šalys yra raginamos pareikšti savo nuomones, pateikti kitą nei atsakymai į klausimyno klausimus informaciją ir pateikti jos įrodymų. Ši informacija ir jos įrodymai privalo pasiekti Komisiją per šio pranešimo 6 dalies a punkto ii papunktyje nustatytą laiką.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikia išklausyti. Šis prašymas privalo būti pateiktas per šio pranešimo 6 dalies a punkto ii papunktyje nustatytą laiką.

d) Rinkos ekonomikos šalies pasirinkimas

Remiantis pagrindinio reglamento 2 straipsnio 7 dalies a punktu, Jungtines Amerikos Valstijas numatoma pasirinkti kaip tinkamą rinkos ekonomikos šalį, reikalingą nustatant normalią vertę Kinijos Liaudies Respublikos atžvilgiu. Per laiką, nurodytą šio pranešimo 6 dalies c punkte, suinteresuotosios šalys raginamos pakomentuoti, ar šis pasirinkimas yra teisingas.

e) Rinkos ekonomikos statusas

Kinijos Liaudies Respublikos eksportuotojams (gamintojams), pateikusiems prašymą ir pakankamų įrodymų, kad jie veikia rinkos ekonomikos sąlygomis, t.y., kad atitinka kriterijus, nustatytus pagrindinio reglamento 2 straipsnio 7 dalies c punkte, normali vertė bus nustatyta pagal pagrindinio reglamento 2 straipsnio 7 dalies b punktą. Eksportuotojai (gamintojai), ketinantys pateikti tinkamai pagrįstus prašymus, turi tą padaryti per konkretų laikotarpį, numatytą šio pranešimo 6 dalies d punkte. Visiems skunde paminėtiems Kinijos Liaudies Respublikos eksportuotojams (gamintojams), visoms skunde paminėtoms eksportuotojų (gamintojų) asociacijoms ir Kinijos Liaudies Respublikos valdžios institucijoms Komisija išsiuntinės prašymo formas.

5.2. Bendrijos intereso įvertinimo procedūra

Remiantis pagrindinio reglamento 21 straipsniu ir esant patvirtintai tikimybei, kad dempingas ir žala tęsis, bus sprendžiama, ar antidempingo priemonių priėmimas neprieštaraus Bendrijos interesui. Dėl šios priežasties, jei Bendrijos pramonė, importuotojai, jų atstovų asociacijos, reprezentatyvūs vartotojai, reprezentatyvios vartotojų organizacijos įrodo, kad yra objektyvus ryšys tarp jų veiklos ir atitinkamo produkto, gali per šio pranešimo 6 dalies a punkto ii papunktyje nustatytą bendrą laiką pranešti apie save Komisijai ir pateikti jai informaciją. Šalys, veikusios pagal prieš tai pateikto sakinio nuostatą, gali prašyti jas išklausyti, nurodydamos konkrečias tokio prašymo priežastis, per šio pranešimo 6 dalies a punkto iii papunktyje nustatytą laiką. Reikėtų pažymėti, kad į visą pagal 21 straipsnį pateiktą informaciją bus atsižvelgta tik jei pateikimo metu ji bus pagrįsta faktiniais įrodymais.

6. Laiko apribojimai

a) Bendri laiko apribojimai

i) Klausimyno ar kitų prašymo formų prašančioms šalims

Visos suinteresuotos šalys turėtų kuo greičiau paprašyti klausimyno arba kitų prašymo formų, bet ne vėliau kaip po 10 dienų nuo šio pranešimo paskelbimo Europos Sąjungos oficialiajame leidinyje.

ii) Šalims, kurios praneša apie save, pateikia atsakymus į klausimyno klausimus ir kitą informaciją

Visos suinteresuotos šalys, jei tyrimo metu reikia atsižvelgti į jų atstovus, privalo pranešti apie save Komisijai, pareikšti savo nuomones ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent nurodyta kitaip. Atkreipiamas dėmesys į tai, kad naudojimasis dauguma pagrindiniame reglamente išdėstytų procedūrinių teisių priklauso nuo to, ar šalis pranešė apie save per minėtą laikotarpį.

Pavyzdžiais atrinktos bendrovės privalo pateikti atsakymus į klausimyno klausimus per šio pranešimo 6 dalies b punkto iii papunktyje nustatytą laiką.

iii) Išklausymas

Be to, per tą patį 40 dienų laikotarpį visos suinteresuotos šalys gali kreiptis į Komisiją, kad šioji jas išklausytų.

b) Konkretus atrankos laikotarpis

i) 5.1 dalies a punkto i papunktyje nurodyta informacija turi pasiekti Komisiją per 15 dienų nuo šio pranešimo paskelbimo Europos Sąjungos oficialiajame leidinyje, jei Komisija ketina tartis su atitinkamomis šalimis, kurios pareiškė norą būti atrinktos per paskutinę atranką per 21 dieną nuo šio pranešimo paskelbimo Europos Sąjungos oficialiajame leidinyje.

ii) Visa kita svarbi pavyzdžių atrankos informacija, kaip nurodyta 5.1 dalies a punkto ii papunktyje, privalo pasiekti Komisiją per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymai į klausimyno klausimus privalo pasiekti Komisiją per 37 dienas nuo pranešimo apie jų dalyvavimą atrankoje dienos.

c) Konkretus laikotarpis, skirtas rinkos ekonomikos šaliai pasirinkti

Tyrimo šalys gali norėti pateikti savo pastabas apie Jungtinių Amerikos Valstijų, kurios minimos šio pranešimo 5.1 dalies d punkte ir kurios yra numatytos kaip rinkos ekonomikos šalis nustatant normalią vertę Kinijos Liaudies Respublikos atžvilgiu, tinkamumą. Šios pastabos turi pasiekti Komisiją per dešimt dienų nuo šio pranešimo paskelbimo Europos Sąjungos oficialiajame leidinyje.

d) Konkretus laikotarpis, skirtas pateikti prašymams rinkos ekonomikoje veikiančios įmonės statusui ir (arba) individualiam traktavimui gauti

Tinkamai pagrįsti prašymai rinkos ekonomikoje veikiančios įmonės statusui (minimam šio pranešimo 5.1 dalies e punkte) ir (arba) individualiam traktavimui gauti, remiantis pagrindinio reglamento 9 straipsnio 5 dalimi, turi pasiekti Komisiją per 15 dienų nuo šio pranešimo paskelbimo Europos Sąjungos oficialiajame leidinyje.

7. Raštu pateikta medžiaga, atsakymai į klausimyno klausimus ir susirašinėjimas

Visa suinteresuotų šalių pateikta medžiaga ir prašymai privalo būti pateikiami raštu (ne elektronine forma, nebent prašoma kitaip), nurodant suinteresuotosios šalies pavadinimą, adresą, el. pašto adresą, telefoną ir faksą, ir (arba) telekso numerį. Visa medžiaga raštu, įskaitant informaciją, kurios prašoma šiame pranešime, atsakymai į klausimyno klausimus ir slaptas suinteresuotųjų šalių susirašinėjimas ženklinamas „riboto naudojimo“ (4), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas „suinteresuotųjų šalių tikrinimui“.

Komisijos adresas susirašinėjimui:

European Commission Directorate General for Trade Directorate B Office: J-79 5/16 B-1049 Brussels, Belgium Faksas (32-2) 295 65 05 Teleksas COMEU B 21877.

8. Vengimas bendradarbiauti

Tais atvejais, kai suinteresuotoji šalis atsisako leisti naudotis reikalinga informacija, jos neteikia per nustatytą laiką arba akivaizdžiai stabdo tyrimą, laikinosios ar galutinės, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Jei nustatoma, kad viena iš suinteresuotųjų šalių pateikė neteisingą arba klaidinančią informaciją, į tokią informaciją neatsižvelgiama, o išvados gali būti daromos remiantis turimais faktais. Jei suinteresuotoji šalis atsisako bendradarbiauti arba nepakankamai bendradarbiauja, išvados grindžiamos turimais faktais ir pagal pagrindinio reglamento 18 straipsnį tyrimo išvados tai šaliai gali būti ne tokios palankios nei tuo atveju, jei ji būtų bendradarbiavusi tinkamai.

9. Tyrimo tvarkaraštis

Pagal pagrindinio reglamento 6 straipsnio 9 dalį tyrimas baigiamas per 15 mėnesių nuo šio pranešimo paskelbimo Europos Sąjungos oficialiajame leidinyje. Pagal pagrindinio reglamento 7 straipsnio 1 dalį, laikinosios priemonės gali būti nustatytos ne vėliau kaip per devynis mėnesius nuo šio pranešimo paskelbimo Europos Sąjungos oficialiajame leidinyje.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) Individualių ribų taikymo gali būti paprašyta remiantis pagrindinio reglamento 17 straipsnio 3 dalimi toms įmonėms, kurios nėra įtrauktos į pavyzdžius, remiantis pagrindinio reglamento 9 straipsnio 5 dalimi, susijusia su individualiomis ribomis, taikomomis šalims, neturinčioms rinkos ekonomikos (šalims, kuriose egzistuoja pereinamojo laiktarpio ekonomika), be to, remiantis pagrindinio reglamento 2 straipsnio 7 dalies b punktu – įmonėms, prašančioms rinkos ekonomikos statuso suteikimo. Pažymėtina, kad individualių ribų taikymo prašymai turi būti pateikiami remiantis pagrindinio reglamento 9 straipsnio 5 dalimi, ir kad prašymai suteikti rinkos ekonomikos statusą turi būti pateikiami remiantis pagrindinio reglamento 2 straipsnio 7 dalies b punktu.

(3) Susijusių bendrovių reikšmės apibrėžimus žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnyje (OL L 253, 1993 10 11, p. 1).

(4) Tai reiškia, kad dokumentas skirtas tik vidiniam naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Tai slaptas dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO susitarimo dėl 1994 m. GATT (antidempingo susitarimo) VI straipsnio įgyvendinimo 6 straipsnį.